ועדת הכספים, כנסת 17, פרוטוקול מספר 503, 2007-08-06 12:05

סטס מיסז'ניקוב: אנחנו עוברים לנושא הבא על סדר היום: כללי מס הכנסה (בעלי הכנסה מעבודה בחוץ לארץ) (תיקון), התשס"ז-2007.

סטס מיסז'ניקוב: בבקשה.

מיכל דויטש-הנר: מונחת בפניכם בקשה של שר האוצר לאשר את התקנות:

מיכל דויטש-הנר: כללי מס הכנסה (בעלי הכנסה מעבודה בחוץ לארץ).

מיכל דויטש-הנר: הכללים האלו הם כללים שקובעים את קביעת ההכנסות של תושבי ישראל שמקבלים בחו"ל משכורת ממעביד תושב ישראל.

מיכל דויטש-הנר: יש שם הוראות לעניין שיעורי מס ומה שמונח לפניכם זה גובה שכר הדירה שיוכר.

מיכל דויטש-הנר: לגבי גובה שכר הדירה באמת ניסינו – עד השלב הזה תמיד היינו באים אליכם במסגרת חקיקת סוף שנה, ב-29 בדצמבר בממוצע, ומבקשים מכם להחיל את זה רטרואקטיבית מינואר של אותה שנה.

מיכל דויטש-הנר: וזאת מהטעם שיושבת בעניין הזה ועדה בין משרדית שבראשה עומד משרד החוץ אשר בודקת את כל המדינות וקובעת מה שכר הדירה בכל מדינה ומדינה.

מיכל דויטש-הנר: ביקשו מאיתנו, וגם אנחנו חשבנו, שניתן קצת יותר לשפר את התהליכים, ומה שמונח כרגע לפניכם זה סיכום דיון של הוועדה שהגיע אלינו ב-30 ביוני, הוצא לשר האוצר ונחתם על ידו ב-17 ביולי והוצא אליכם.

מיכל דויטש-הנר: בכל המדינות שמופיעות בפניכם יש עלייה, למעט מדינה אחת.

מיכל דויטש-הנר: טייוואן, שיש בה ירידה.

מיכל דויטש-הנר: הירידה היא לא ירידה בעלמא.

מיכל דויטש-הנר: כלומר נעשית בדיקה בשטח של שכר הדירה.

מיכל דויטש-הנר: תראו שיש פה מדינות שקפצו פי שתיים, מ-1500$ ל-3000$.

מיכל דויטש-הנר: הבדיקה היא בדיקה בשטח ואנחנו עושים מאמץ לא לבוא אליכם רטרואקטיבית, כמו שבאנו עד היום – עד היום באנו בסוף השנה רטרואקטיבית לתחילת השנה, אנחנו באים אליכם היום ב-6 באוגוסט, היא מתחילה מאחד ביולי 2007.

מיכל דויטש-הנר: כאשר אני מבקשת שתיקחו בחשבון שהמעבידים שכבר נמצאים בחו"ל כבר לקחו בחשבון את הסכומים החדשים, כי הוועדה הבין משרדית מדווחת למעבידים, בעיקר משרד החוץ, מה הם הסכומים החדשים.

מיכל דויטש-הנר: אנחנו מבקשים את אישור הוועדה על התקנות הללו.

מירב תורג'מן: בבדיקה בשטח, טייוואן היה פחות מזה?

מיכל דויטש-הנר: כן.

מירב תורג'מן: זאת אומרת שהם לא נסגרו בפועל?

קריאה: לא, יש פה ירידה ריאלית.

סטס מיסז'ניקוב: טוב, יש התייחסויות לחברי הוועדה?

סטס מיסז'ניקוב: לא?

סטס מיסז'ניקוב: מי בעד אישור כללי מס הכנסה (בעלי הכנסה מעבודה בחוץ לארץ) (תיקון), התשס"ז-2007?

סטס מיסז'ניקוב: מי נגד?

סטס מיסז'ניקוב: אושר.

סטס מיסז'ניקוב: תודה רבה.